Odločba Komisije

z dne 5. decembra 1997

o načelnem priznavanju popolnosti dokumentacije, predložene v podroben pregled zaradi možne vključitve CGA 245704, flazasulfurona, Spodoptera exigua nuclear polyhedrosis virusa, imazosulfurona, pimetrozina in sulfosulfurona v Prilogo I k Direktivi Sveta 91/414/EGS o dajanju fitofarmacevtskih sredstev v promet

(Besedilo velja za EGP)

(97/865/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo 97/57/ES [2], in zlasti člena 6(3) Direktive,

ker je Direktiva 91/414/EGS (v nadaljevanju "direktiva") predvidela razvoj seznama Skupnosti aktivnih snovi, ki se lahko vključijo v fitofarmacevtska sredstva;

ker so prijavitelji organom držav članic predložili dokumentacijo za šest aktivnih snovi, da bi dosegli vključitev teh aktivnih snovi v Prilogo I k Direktivi;

ker je 15. oktobra 1996 Novartis Crop Protection AG francoskim organom predložil dokumentacijo za aktivno snov CGA 245704;

ker je 16. decembra 1996 ISK Biosciences španskim organom predložil dokumentacijo za aktivno snov flazasulfuron;

ker je 12. julija 1996 Biosys nizozemskim organom predložil dokumentacijo za aktivno snov Spodoptera exigua nuclear polyhedrosis virus;

ker je 27. junija 1996 Urania Agrochem GmbH nemškim organom predložil dokumentacijo za aktivno snov imazosulfuron;

ker je 4. septembra 1996 Novartis Crop Protection AG nemškim organom predložil dokumentacijo za aktivno snov pimetrozin;

ker je 24. aprila 1997 Monsanto irskim organom predložil dokumentacijo za aktivno snov sulfosulfuron;

ker so omenjeni organi obvestili Komisijo o rezultatih prvega pregleda popolnosti dokumentacij v zvezi z zahtevami po podatkih in informacijah iz Priloge II, in za najmanj eno fitofarmacevtsko sredstvo, ki vsebuje zadevno aktivno snov iz Priloge III k Direktivi; ker so vlagatelji dokumentacijo, v skladu z določbami člena 6(2), nato predložili Komisiji in drugim državam članicam;

ker je bila 29. maja 1997 dokumentacija za flazasulfuron, Spodoptera exigua nuclear polyhedrosis virus in pimetrozin predložena Stalnemu odboru za zdravstveno varstvo rastlin;

ker je bila 19. junija 1997 dokumentacija za CGA 245704 predložena Stalnemu odboru za zdravstveno varstvo rastlin;

ker je bila 11. julija 1997 dokumentacija za imazosulfuron in sulfosulfuron predložena Stalnemu odboru za zdravstveno varstvo rastlin;

ker člen 6(3) Direktive zahteva potrditev na ravni Skupnosti, da vsaka dokumentacija načeloma ustreza zahtevam po podatkih in informacijah iz Priloge II in, za najmanj eno fitofarmacevtsko sredstvo, ki vsebuje zadevno aktivno snov iz Priloge III k Direktivi;

ker je takšna potrditev potrebna za izvajanje podrobnega pregleda dokumentacije in omogočanje državam članicam, da odobrijo začasno registracijo za fitofarmacevtska sredstva, ki vsebujejo to aktivno snov, skladno s pogoji iz člena 8(1) Direktive in zlasti s pogojem, da se podrobna ocena aktivnih snovi in fitofarmacevtskih sredstev opravi glede na zahteve Direktive;

ker takšna odločba ne vpliva na to, da se od prijavitelja lahko zahteva predložitev nadaljnjih podatkov ali informacij, če bi se med podrobnim pregledom izkazalo, da so takšne informacije ali podatki potrebni za sprejetje odločbe;

ker je med državami članicami in Komisijo dogovorjeno, da bo Francija nadaljevala s podrobno oceno dokumentacije za CGA 245704, da bo Španija nadaljevala s podrobno oceno dokumentacije za flazasulfuron, da bo Nizozemska nadaljevala s podrobno oceno dokumentacije za Spodoptera exigua nuclear polyhedrosis virus, da bo Nemčija nadaljevala s podrobno oceno dokumentacije za imazosulfuron in pimetrozin ter da bo Irska nadaljevala s podrobno oceno dokumentacije za sulfosulfuron;

ker bodo Francija, Španija, Nizozemska, Nemčija in Irska, čim prej in najpozneje v enem letu, Komisiji poročale o zaključkih pregleda, skupaj s priporočili o vključitvi ali nevključitvi in pogojih v zvezi s tem; ker se ob prejemu tega poročila podroben pregled nadaljuje s pomočjo strokovnega znanja in izkušenj vseh držav članic v okviru Stalnega odbora za zdravstveno varstvo rastlin;

ker so ukrepi, predvideni s to odločbo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO ODLOČBO:

Člen 1

Naslednja dokumentacija načeloma izpolnjuje zahteve po podatkih in informacijah iz Priloge II,in za najmanj eno fitofarmacevtsko sredstvo, ki vsebuje zadevno aktivno snov, iz Priloge III k Direktivi, ob upoštevanju predlaganih uporab:

1. Dokumentacija, ki jo je ISK Biosciences predložil Komisiji in državam članicam za vključitev flazasulfurona kot aktivne snovi v Prilogo I k Direktivi 91/414/EGS in ki je bila 29. maja 1997 predložena Stalnemu odboru za zdravstveno varstvo rastlin.

2. Dokumentacija, ki jo je Biosys predložil Komisiji in državam članicam za vključitev Spodoptera exigua nuclear polyhedrosis virus kot aktivne snovi v Prilogo I k Direktivi 91/414/EGS in ki je bila 29. maja 1997 predložena Stalnemu odboru za zdravstveno varstvo rastlin.

3. Dokumentacija, ki jo je Novartis Crop Protection AG predložil Komisiji in državam članicam za vključitev CGA 245704 kot aktivne snovi v Prilogo I k Direktivi 91/414/EGS in ki je bila 19. junija 1997 predložena Stalnemu odboru za zdravstveno varstvo rastlin.

4. Dokumentacija, ki jo je Urania Agrochem GmbH predložil Komisiji in državam članicam za vključitev imazosulfurona kot aktivne snovi v Prilogo I k Direktivi 91/414/EGS in ki je bila 11. julija 1997 predložena Stalnemu odboru za zdravstveno varstvo rastlin.

5. Dokumentacija, ki jo je Novartis Crop Protection AG predložil Komisiji in državam članicam za vključitev pimetrozina kot aktivne snovi v Prilogo I k Direktivi 91/414/EGS in ki je bila 29. maja 1997 predložena Stalnemu odboru za zdravstveno varstvo rastlin.

6. Dokumentacija, ki jo je Monsanto predložil Komisiji in državam članicam za vključitev sulfosulfurona kot aktivne snovi v Prilogo I k Direktivi 91/414/EGS in ki je bila 11. julija 1997 predložena Stalnemu odboru za zdravstveno varstvo rastlin.

Člen 2

Ta odločba je naslovljena na države članice.

V Bruslju, 5. decembra 1997

Za Komisijo

Franz Fischler

Član Komisije

[1] UL L 230, 19.8.1991, str. 1.

[2] UL L 265, 27.9.1997, str. 87.

--------------------------------------------------